Tina Nedergaard (V), 2010-05-26:
Jeg finder det helt unfair at skulle høre på, at vi har soldet pengene op i de år, vi har siddet i regering.
Der var ingen, der kunne forudse krisen overhovedet, heller ikke SF eller Socialdemokraterne, der var ingen, der forudså, at en international finanskrise af den størrelsesorden ville skylle ind over landet og dermed helt grundlæggende ændre præmisserne for dansk økonomi.
Før krisen satte ind, havde vi afviklet nettogælden i det danske samfund, og vi havde undladt at falde for fristelsen fra de mange gode forslag, der kom fra S og SF, om, hvordan man bare kunne bruge endnu mere og endnu flere penge.
Og vi bruger immer væk snart hen ved 70 mia. kr. mere hvert eneste år, end da vi kom til.
Så konstateringen er, at vi ikke har soldet pengene op, men hvis vi havde fulgt rådet fra S og SF, havde vi ganske rigtigt soldet pengene op.
Jeg har ikke det eksakte tal for antallet af elever, som bliver omfattet af dette forslag, men der vil blive et tilbud, og det vil jeg gerne vende tilbage til i mit næste svar.
Jeg vil bare slå fast, at hele vores voksen- og efteruddannelses-område er vigtigt for mig.
Det er jo klart, at det er det, og det er det for hele regeringen.
Hvis det var sådan, at vi var fuldkommen ligeglade med økonomien nu og her og tænkte, at det må andre regeringer tage sig af om lang, lang tid, for så må de overveje, hvordan de kan redde dansk økonomi, kunne vi da også have ladet være.
De vil ikke vide af, at vi har en problemstilling nu, fordi man hellere vil diskutere, hvordan man vinder et valg.
Det, vi gør, er jo på ingen måde populært.
Det er ikke en popularitetskonkurrence.
Det er ikke smaddersjovt for en ny undervisningsminister som noget af det første, man kommer med, at sige: Ja, jeg skal også give mit bidrag til, at vi sikrer dansk økonomi på længere sigt.
Så det er ikke noget, jeg vil stå her og fryde mig over.
Men jeg vil fryde mig over, at vi har en regering, som samlet set med et flertal bestående af V, K og Dansk Folkeparti tager hånd om dansk økonomi i modsætning til den opposition, som har et varmt og hjerteligt ønske om at få regeringsmagten.
Vi har verdens højeste niveau for offentlige bidrag til voksen- og efteruddannelse.
Jeg tør ikke sige, om vi ligger hundrede procent i top efter det her, men vi ligger absolut i top med hensyn til at bidrage til voksen- og efteruddannelse.
Det, vi ved, er, at virksomhederne er under hårdt pres for at flytte arbejdspladser ud, så hvis vi ikke skærmer dem af mod rentestigninger og andet, så er det det, der vil ske.
Så behøver de slet ikke at spekulere over voksen- og efteruddannelse, for der er slet ikke nogen medarbejdere tilbage at spekulere over.
Det er jo i den sammenhæng, det her forslag skal ses.
Så vil jeg også sige, at vi har taget det vidtgående hensyn – det har også været meget magtpåliggende for mig – at vi siger, at der, hvor vi primært henter penge, er hos de højtuddannede.
Så har man en lang videregående uddannelse, står man altså ikke først i køen til at få offentlig støtte til yderligere uddannelse.
Det er de kortuddannede, som vi skærmer af med det her forslag.
Jeg vil sige, at vi også har været meget omhyggelige med at vælge, hvilke fag vi skærmer af, f.eks. dansk og matematik, som vi betragter som grundfærdigheder.
Ja, dem skærmer vi også af mod stigninger.
Men jeg vil faktisk antage, at reduktionen i aktiviteten vil blive forholdsvis begrænset som følge af det her forslag, fordi vi fortsat ligger så højt med offentlig støtte, som tilfældet er.
Målsætningen er ikke at genere nogen, hverken nogen i voksen- og efteruddannelses-systemet eller nogen institutioner eller nogen dygtige medarbejdere, der gerne vil kvalificere sig yderligere.
Det drejer sig simpelt hen om at sikre, at vi også har arbejdspladser i fremtiden.
Vi skal sikre dansk økonomi mod den fjendtlige vind, der blæser udefra.